המופע "CoverDiscover" הוא הרכב אנרגטי של רביעיית נגנים כריזמטיים ומובילים. יחד, מבצעים חומרים מקוריים שנכתבו במיוחד למופע ועיבודים לסטנדרטים עכשוויים במוסיקה הישראלית והאמריקאית, בתוספת מקצבים והשפעות אפריקאיות. מגוון הסגנונות של ארבעת האמנים מתאחדים לכדי יצירה אחת בעלת סאונד מגובש.
איריס ועופר פורטוגלי מייצרים לאורך 25 שנות פעילות סצנת ג´אז ישראלית אותנטית, הן כיוצרים המשלבים נכסי צאן ברזל של המוסיקה הישראלית והמסורת היהודית אל הג´אז והן כמוזיקאים המפנים את מרצם לחינוך וטיפוח דור ההמשך. בשנים האחרונות התמקדו במקהלת הגוספל שלהם אותה הקימו לאחר סיבוב הופעות מוצלח בניגריה. הם הוציאו שישה אלבומים ושיתפו פעולה עם אמנים בינלאומיים וישראלים מובילים. הפעם הם מצרפים אליהם את יוסי פיין ואת בן אילון, שני מוסיקאים כריזמטיים שחקרו לעומק את המוזיקה אפריקאית ואף חיו ויצרו ביבשת השחורה.
יוסי פיין הוא בסיסט ומפיק-על בעל קריירה בינלאומית משגשגת. ניגן בין היתר עם לו ריד, גיל אוונס, דיוויד בואי, סטנלי ג´ורדן, ג´אקו פסטוריוס, ג´ון סקופילד, בריאן אינו ובישראל עם מאיר אריאל, אריק איינשטיין, יהודית רביץ, שלמה מזרחי, שלום חנוך, קורין אלאל, מיכה שטרית ורבים אחרים. בשנות התשעים היה פיין מנושאי בשורת המוזיקה השחורה והדאב בישראל וחיבר בין תל אביב, ג´מייקה, ניו יורק ואפריקה עם ההרכב שהוביל Ex-Centric sound system .
בן אילון, נגן כלי ההקשה ומוסיקאי מבוקש בתחום מוזיקת העולם, משלב גוונים רבים וטכניקות מסורתיות ומקוריות. אילון בן ה-26 בונה את כלי הנגינה שלו ויוצר סגנון יוצא דופן ומרתק. מערכת תופים ייחודית שהרכיב ממגוון תופים מסורתיים ממערב אפריקה מאפשרת לו ליצור תחושה של שבט מתופפים שלם. ההרכב האנרגטי של הרביעייה מבצע חומרים מקוריים שנכתבו במיוחד למופע ועיבודים לסטנדרטים עכשוויים במוזיקה הישראלית והאמריקאית, בתוספת הרבה מקצבים והשפעות אפריקאיות. מגוון הסגנונות של ארבעת האמנים מתאחדים לכדי יצירה אחת.